2023 9 29
LT
Europos Sąjungos oficialusis leidinys
C 349/45
Tradicinių degalų apmokestinimas 3.13.
Kadangi ES laivų savininkai dėl naujos statybos patirs ekonominę riziką, EESRK ragina nustatyti politines priemones, pagal kurias laivybos bendrovėms būtų užtikrintas teisinis saugumas.
Todėl svarbu įšaldyti naujų mokesčių įvedimą tradiciniams žvejybos laivų degalams (dyzelinui) tol, kol rinkoje nėra prieinamos naujos variklių ir degalų technologijos, o teisės aktų sistemos, taikomos siekiant išspręsti būtino atnaujinimo problemas, nėra gerai parengtos; priešingu atveju tai tik pakenktų sektoriui.
ES žvejybos ir akvakultūros sektoriaus energetikos pertvarkos partnerystė 3.14.
Nei technologijų tiekėjai, nei politikos formuotojai sektoriui nepateikė gairių, kokią kryptį pasirinkti siekiant mažinti priklausomybę nuo iškastinio kuro.
Taigi EESRK palankiai vertina Komisijos iniciatyvą įsteigti ekspertų grupę, kuri patartų dėl įvairių galimų alternatyvų, būsimos pažangos, rinkos ir kt.
Ypač svarbu nustatyti technologijas, kurios geriausiai tinka kiekvienam laivyno segmentui ir regionui, taip pat gali prireikti derinti skirtingus energijos šaltinius.
Be to, siekiant skatinti priklausomybės nuo iškastinio kuro mažinimą, naudinga vykdyti informavimo apie jūrų pramonės grandinę ir informuotumo didinimo šiuo klausimu kampanijas.
Mėlynoji ekonomika 3.15.
Mėlynoji ekonomika – tai visa nuo jūros priklausanti ekonominė veikla.
Įvairūs mėlynosios ekonomikos sektoriai (žvejybos, biotechnologijų, laivybos, jūrų transporto, akvakultūros, laivų statyklų, tiekimo grandinės, logistikos ir transporto) yra tarpusavyje susiję, nes jie grindžiami bendrais įgūdžiais ir bendra infrastruktūra (uostais, logistikos tinklais ir elektros energijos skirstymu), taip pat tvariu jūrų išteklių naudojimu.
EESRK pabrėžia, kad reikia įgyvendinti kompleksinę priklausomybės nuo iškastinio kuro mažinimo strategiją, kuria būtų siekiama rasti įvairių grandinės grandžių sinergiją.
Be to, EESRK ragina užtikrinti tinkamus žmogiškuosius išteklius ir įgūdžius, kad būtų galima projektuoti, statyti ir eksploatuoti modernius laivus.
Būtina pritraukti kvalifikuotos darbo jėgos.
4.
Bendrosios pastabos
Pažangieji degalai 4.1.
EESRK atkreipia dėmesį į pažangiųjų degalų, kurie nėra gaminami iš maistinių ir pašarinių augalų, potencialą tokios srityse, kaip žiedinė ekonomika, taip pat sprendžiant pakrančių kaimo gyventojų skaičiaus mažėjimo problemą ir, žinoma, didinant ES energetinį savarankiškumą.
Iš tiesų, laikantis ES nustatytų anglies dioksido poveikio neutralumo tikslų, grynasis anglies dioksido kiekis, išmetamas dėl varikliuose deginamų tokių alternatyviųjų degalų, gali sumažėti iki nulio, jei jie gaminami naudojant atsinaujinančiųjų išteklių elektros energiją.
4.2.
Komisija dėl įvairių priežasčių riboja augalinių biodegalų naudojimą, o tai EESRK yra palankiai įvertinęs įvairiose savo nuomonėse.
Vis dėlto nėra aiškios alternatyviųjų degalų kūrimo ir naudojimo strategijos, kuri būtų svarbi ne tik žuvininkystės sektoriui, bet ir kitoms pramonės šakoms.
Be to, nėra nustatytų prioritetų kuriam iš sektorių, kurių priklausomybę nuo iškastinio kuro sunku sumažinti, (žvejyba yra vienas iš jų) tokius degalus turėtų gauti pirmumo tvarka.
Dėl to žuvininkystės sektoriui yra sunkiau kuo greičiau sumažinti savo priklausomybę nuo iškastinio kuro.
EESRK pažymi, kad atsinaujinančiųjų išteklių ir mažo anglies dioksido pėdsako degalai yra teisingas pasirinkimas siekiant mažinti priklausomybę nuo iškastinio kuro sektoriuose, kuriuos sunku elektrifikuoti, kaip antai žvejybos sektoriuje.
Pažangieji alternatyvieji degalai, kurie gaminami ne iš maistinių ir pašarinių augalų, bus brangesni, nes jų trūks ir technologijos bus sudėtingesnės.
Todėl, kaip EESRK jau yra pabrėžęs anksčiau (9), būtina panaikinti iškastinio ir alternatyviojo kuro kainų atotrūkį, o švaresnis kuras turi tapti įperkamesnis ir plačiau prieinamas.
4.3.
EESRK pabrėžia, kad šiuo metu biodyzelinas gaminamas iš augalų (palmių, rapsų, sojų ir saulėgrąžų aliejaus), kurie nėra tinkama priemonė siekiant visiškai sumažinti priklausomybę nuo iškastinio kuro, be to, žaliavos nepakanka.
Sprendimas (dar nepriimtas) būtų sumaišyti dabartinį dyzeliną su vis didesniu kiekiu elektrosintetinio dyzelino – sintetinio kuro, pagaminto iš žaliojo elektrolizinio vandenilio ir surinkto CO2.
Šie elektroliziniai degalai gaminami iš anglies dioksido, kuris anksčiau, prieš jį išleidžiant, buvo surinktas iš atmosferos arba per pramoninius procesus, kuriems vykstant susidaro CO2.
(9)
Europos ekonomikos ir socialinių reikalų komiteto nuomonė dėl Pasiūlymo dėl Europos Parlamento ir Tarybos reglamento dėl atsinaujinančiųjų energijos išteklių ir mažo anglies dioksido kiekio kuro naudojimo jūrų transporto sektoriuje, kuriuo iš dalies keičiama Direktyva 2009/16/EB (COM(2021) 562 final – 2021/0210 (COD)) (OL C 152, 2022 4 6, p. 145).